Richter, Ján, minister práce, sociálnych vecí a rodiny SR (2014-09-11):
Ďakujem pekne za slovo. Vážený pán poslanec, dovoľte mi, aby som v úvode odpovede na vašu otázku zdôraznil, že k situácii, ktorá vznikla v závode Nokia spoločnosti Microsoft v maďarskom Komárome sme od začiatku pristupovali s plnou zodpovednosťou a s uvedomením si nutnosti bezchybnej mnohostrannej medzinárodnej komunikácie, ktorá má za cieľ rýchlo a efektívne riešiť neľahkú životnú situáciu slovenských občanov pracujúcich v tomto závode. Koncom júla tohto roku úradu práce v maďarskom Komárome bolo nahlásené hromadné prepúšťanie v závode Nokia spoločnosti Microsoft, ktoré sa dotkne spolu 1 858 zamestnancov, z nich 675 občanov Slovenskej republiky, a to vrátane pracovníkov subdodávateľských firiem, občanov na materskej dovolenke, práceneschopných občanov a podobne. Vzápätí som zvolal rezortné koordinačné rokovanie za účasti vedenia ústredia práce, sociálnych vecí a rodiny, ako aj riaditeľky primárne dotknutých úradov práce v Komárne a sekundárne dotknutých úradov práce v Nových Zámkoch. Na tomto operatívnom stretnutí sme sa venovali príprave preventívnych krokov z našej strany, ktoré v súčinnosti s kompetentnými na maďarskej strane zabezpečia maximálnu podporu a pomoc pri uplatňovaní všetkých nástrojov aktívnej politiky trhu práce a ktoré má rezort k dispozícii vrátane využitia finančných prostriedkov Európskeho sociálneho fondu. V tom čase sa problémom zaoberala aj Európska komisia prostredníctvom komisára pre zamestnanosť László Andora, nášho komisára Maroša Šefčoviča, ktorých som oslovil. Úrad práce, sociálnych vecí a rodiny v Komárne následne začal napĺňať obsah stanovenej stratégie s metodickým riadením ústredia práce, ktoré ma pravidelne informuje o vývoji situácii a spolu komunikujeme o ďalších krokoch. Po skončení vyjednávania odborovej organizácie so zamestnávateľom a vyjasnení nadchádzajúceho procesu Úrad práce v Komárne po dohode s partnerskou organizáciou a zamestnávateľmi zriadil priamo v závode vysunuté pracovisko, na ktorom pracovníci úradu práce poskytovali poradenstvo a ďalšie služby slovenským zamestnancom. Na základe dotazníkov, ktoré úrad práce vypracoval pre prepúšťaných zamestnancov, bola spracovaná profilácia prepúšťaných a ich možnosti uplatnenia na trhu práce. Na základe takto získaných poznatkov, ako aj po analýze požiadaviek možných zamestnávateľov úrad práce pripravuje verejné obstarávanie na zabezpečenie vhodných rekvalifikačných kurzov. Úrad práce v Komárne zabezpečil účasť v súčinnosti so spoločnosťou Samsung Galanta a štyroch ďalších zamestnávateľských agentúr ponúkajúcich pracovné pozície pre viac ako 500 záujemcov s miestom výkonu práce tak na Slovensku, ako aj v prihraničnej oblasti Maďarska na burze, ktorá bude 12. 9., to znamená, zajtra organizuje spoločnosť Microsoft priamo v priestoroch závodu v Komárome. Na burze sa, samozrejme, aktívne zúčastní aj komárňanský úrad práce. Táto burza práce je určená pre prepustených zamestnancov závodu a okrem už spomínaných na nej sa zúčastní 50 firiem s ponukou cirka 3 000 voľných pracovných miest, ktoré budú, ktoré zodpovedajú profilácii prepustených zamestnancov. Finančné prostriedky, ktoré po vyjednávaní firma Microsoft vyčlení na vzdelávanie a rekvalifikáciu prepustených zamestnancov, bude spravovať maďarská štátna nadácia zamestnanosti. Riaditeľka Úradu práce v Komárne sa v priebehu niekoľko dní stretne s riaditeľom nadácie, aby spoločne nastolili postupy čerpania týchto prostriedkov pre prepustených zamestnancov zo Slovenska. V októbri 2014 je naplánovaná burza práce, ktorú zorganizuje Úrad práce v Komárne v rámci projektu World Market, v ktorom je významným partnerom. Súbežne prebiehajú intenzívne rokovania so slovenskými aj maďarskými zamestnávateľmi, ktorí prejavili záujem o pracovnú silu z nášho regiónu. V závere si dovoľujem podať informáciu o postupe prepúšťania. K 30. 9. tohto roku dostalo výpoveď 60 % zamestnancov, výroba v závode pokračuje do konca septembra tohto roku a zvyšných 40 % zamestnancov dostane výpoveď začiatkom októbra tohto roku. Výpovedná doba je maďarskou legislatívou stanovená na jeden mesiac, zvyšuje sa podľa dĺžky trvania pracovného pomeru o pätnásť dní až jeden mesiac na základe kolektívnej zmluvy o ďalší mesiac. Výpovedná doba zamestnancov tak bude končiť v druhej polovici novembra, respektíve začiatkom októbra. Do tejto doby vyvinieme maximálne úsilie na zabezpečenie plynulého prechodu do nového zamestnania, prípadne rekvalifikácie pre čo najväčší počet záujemcov o prácu. Skončil som, pani podpredsedníčka.